Dôvodová správa

A. Všeobecná časť

Ministerstvo životného prostredia Slovenskej republiky (ďalej len „ministerstvo“) predkladá návrh zákona, ktorým sa mení a dopĺňa zákon č. 569/2007  Z. z. o geologických prácach (geologický zákon) v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) na základe Plánu legislatívnych úloh vlády Slovenskej republiky na rok 2013. 
 
Cieľom predkladaného návrhu zákona je najmä odstrániť niektoré nedostatky geologického zákona vyplývajúce z aplikačnej praxe. Popri problémoch aplikačnej praxe návrh zákona reaguje aj na aktuálnu surovinovú politiku EÚ a Programové vyhlásenie vlády Slovenskej republiky na roky 2012 – 2016, časť 3. - Trvalo udržateľný hospodársky rozvoj.  

Oproti doterajšej právnej úprave sa zavádzajú niektoré nové inštitúty, vo vzťahu k správnemu poriadku sa vymedzuje špecialita niektorých procesných lehôt, keďže tieto sa ukázali ako objektívne nedostatočné, ďalej sa upravuje pojmový aparát. Predkladaný návrh zákona sa svojím obsahom dotýka celého legislatívneho textu geologického zákona, z tohto dôvodu obsahuje popri vecných úpravách aj množstvo súvisiacich legislatívno-technických úprav.
Medzi nové inštitúty, ktoré sa predloženým návrhom zákona zavádzajú do právneho poriadku Slovenskej republiky patrí tzv. geologický zámer, ktorý ako obligatórny podklad k žiadosti na určenie prieskumného územia nahrádza projekt geologickej úlohy, pričom zhotoviteľ geologických prác sa nezbavuje povinnosti tento dodatočne vypracovať v lehote ustanovenej predkladaným návrhom zákona. Za pozitívny prínos, ktorý úzko súvisí s uvedeným možno označiť aj presun riešenia tzv. stretov záujmov zo správneho orgánu (ministerstva) na zhotoviteľa geologických prác. Uvedená skutočnosť výraznou mierou prispeje k odbúraniu nadbytočnej byrokratickej záťaže a k zefektívneniu súvisiacich správnych konaní.
V rámci EÚ sa v poslednom období presadzujú v legislatívnych opatreniach trendy na uľahčenie prístupu k nerastným zdrojom a zlepšeniu podmienok pre investície. Na konci roku 2008 Európska komisia preto uverejnila oznámenie s názvom „Iniciatíva v oblasti surovín - zabezpečovanie našich nevyhnutných potrieb pre rast a zamestnanosť v Európe [KOM(2008)699 v konečnom znení]. Cieľom troch pilierov navrhovanej stratégie je zabezpečiť rovnaké podmienky prístupu k zdrojom v tretích krajinách, lepšie rámcové podmienky pre ťažbu surovín v rámci EÚ a menšiu spotrebu prvotných surovín. V rámci druhého piliera „Posilnenie udržateľnej dodávky surovín z európskych zdrojov“ Európska komisia odporúča: zefektívniť administratívne podmienky a urýchliť procesy udelenia povolenia na prieskumnú a ťažobnú činnosť, zjednodušiť postupy pri  prístupe k pôde pre surovinové odvetvia, vypracovať usmernenie o kompatibilite smernice Natura 2000 s ťažbou surovín a zabezpečiť, aby príslušné orgány boli oboznámené so skutočnosťou, že smernica Natura 2000 nezakazuje ťažbu surovín, aktívne podporovať  geologický prieskum a úplne vyhodnotiť potenciál geologických zdrojov s použitím moderných technológií. 
V súlade s obsahom Programového vyhlásenia vlády Slovenskej republiky na roky 2012 – 2016, časť 3. - Trvalo udržateľný hospodársky rozvoj sa majú okrem iného vytvoriť podmienky pre efektívne, racionálne a trvalo udržateľné využívanie domácich nerastných surovinových zdrojov, klásť dôraz na prevenciu povodní, havarijných zosuvov a iných nežiaducich geodynamických procesov prostredníctvom územnoplánovacej dokumentácie s dôrazom na prevenciu zosuvného rizika a prípravu programu prevencie a manažmentu zosuvných území, a napokon aj podmienky pre ochranu a zlepšovanie stavu podzemných vôd a racionálneho využívania minerálnych, liečivých a geotermálnych podzemných vôd.
Za výraznejšiu zmenu reagujúcu okrem iného na surovinovú politiku EÚ možno označiť aj úpravu inštitútu obmedzenia vlastníckych a užívacích práv v súvislosti s uskutočňovaním geologických prác na cudzích nehnuteľnostiach. Uvedené je jedným z predpokladov prístupu zhotoviteľov geologických prác k územiam, na ktorých možno odôvodnene predpokladať výskyt nerastného bohatstva a strategických surovín, do jestvujúcej právnej úpravy geologického zákona sa nanovo zavádza pojem naliehavého verejného záujmu, ktorý bude z hľadiska aplikácie prichádzať do úvahy najmä v prípadoch ochrany a prevencie pred bezprostredne hroziacimi zosuvmi a inými geodynamickými procesmi.                    
Návrhom zákona sa taktiež mení a rozširuje sústava jestvujúcich administratívnych sankcií, pričom doterajšia právna úprava bola v tomto ohľade čiastočne nespravodlivá, keďže prenášala bremeno sankčných postihov primárne na zhotoviteľov geologických prác a to aj napriek skutočnosti, že jestvovali predpoklady na sankcionovanie ďalších zainteresovaných subjektov (napr. držiteľov prieskumných území). 

Návrh zákona je v súlade s ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a ostatnými všeobecne záväznými právnymi predpismi. 
 
Predkladaný návrh zákona nezakladá vplyvy na rozpočet verejnej správy. Návrh zákona nebude mať sociálne vplyvy, vplyv na podnikateľské prostredie, vplyvy na životné prostredie a na informatizáciu spoločnosti.